ΓΡΑΠΤΗ ΕΡΩΤΗΣΗ E-2269/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Tεχνικοί κανόνες και ρυθμίσεις

Όσον αφορά την «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο κααι την Οικονομική και Κοινωνική Επιτροπή - η κανονιστική διαφάνεια της εσωτερικής αγοράς των υπηρεσιών της κοινωνίας της πληροφορίας» και την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της Οδηγίας 83/189/ΕΟΚ περί τροποποιήσεως της οδηγίας η οποία προβλέπει διαδικασία ενημέρωσης στον τομέα των τεχνικών κανόνων και ρυθμίσεων» (έγγρ. COM(96) 392 τελ. - 96/0220 COD) ((ΕΕ C 307 της 16.10.1996, σελ. 11. )).

Η ανακοίνωση της Επιτροπής και η πρόταση οδηγίας του Συμβουλίου έχουν ως στόχο να καθορίσουν σε κοινοτικό επίπεδο μια διαδικασία ενημέρωσης και διαβούλευσης όσον αφορά τα ενδεχόμενα μελλοντικά κανονιστικά σχέδια στον τομέα των υπηρεσιών της κοινωνίας της πληροφορίας.

Οι υπηρεσίες αυτές, που καλύπτουν ένα ευρύ φάσμα, διαφοροποιούνται ολοένα και περισσότερο: ηλεκτρονικές εφημερίδες, διδακτικές υπηρεσίες, πώληση τουριστικών υπηρεσιών εξ αποστάσεως, ηλεκτρονική πώληση αγαθών και υπηρεσιών, νομικές και ιατρικές συμβουλές, παιχνίδια αμφίδρομης ενέργειας κλπ.

Η ανάπτυξη των υπηρεσιών αυτών δεν πραγματοποιείται σήμερα μέσα σε κάποιο νομικό κενό, δεδομένου ότι οι ρυθμίσεις στον τομέα της εσωτερικής αγοράς, των άρθρων 52 (ελευθερία εγκατάστασης) και 59 (ελεύθερη κυκλοφορία υπηρεσιών) της Συνθήκης, και το παράγωγο δίκαιο συνιστούν ήδη ένα βασικό νομικό πλαίσιο. Πάντως, από το πλήθος των σχετικών δραστηριοτήτων που έχουν αναληφθεί, σε εθνικό και κοινοτικό επίπεδο, με τη μορφή μελετών και εκθέσεων ομάδων μελέτης, αναδεικνύεται συνολικώς η ανάγκη προσαρμογής των σημερινών εθνικών ρυθμίσεων που εφαρμόζονται στις υφιστάμενες υπηρεσίες στα ιδιαίτερα χαρακτηριστικά των νέων υπηρεσιών της κοινωνίας της πληροφορίας.

Υπό το πρίσμα αυτό, ζητείται από την Ευρωπαϊκή Επιτροπή να εξασφαλίσει τη συμμετοχή των εθνικών και περιφερειακών αρχών στην ανάπτυξη της κοινωνίας της πληροφορίας.

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-2268/97, E-2269/97, E-2270/97 και E-2271/97 (20 Οκτωβρίου 1997)

Η πρόταση οδηγίας για τη θέσπιση ενός μηχανισμού κανονιστικής διαφάνειας σχετικά με τις υπηρεσίες της κοινωνίας της πληροφορίας, συνοδευόμενη από τη σχετική ανακοίνωση έλαβε την έγκριση της Επιτροπής με σκοπό τη δημιουργία ενός συστήματος πληροφόρησης και διοικητικής συνεργασίας μεταξύ των κρατών μελών όσον αφορά τα μελλοντικά σχέδια εθνικών κανονιστικών ρυθμίσεων για τις υπόψη υπηρεσίες.

Προς τον σκοπό αυτόν, η Επιτροπή προτείνει τη διεύρυνση του πεδίου εφαρμογής της ισχύουσας οδηγίας 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών όσον αφορά τα εμπορεύματα.

Εξαιτίας του καθαρά διαδικαστικού χαρακτήρα της, η υπόψη πρόταση δεν επηρεάζει κατά κανένα τρόπο τις εθνικές αρμοδιότητες και δεν αποσκοπεί στην καθιέρωση νέων κανόνων για τις υπηρεσίες αυτές. Στο πλαίσιο αυτό, δεν έχει ως στόχο ούτε αποσκοπεί στην αντιμετώπιση και τον βαθύτερο προσδιορισμό θεμάτων όπως η ανάπτυξη προγραμμάτων για τη διευκόλυνση της πρόσβασης στις υπηρεσίες αυτές και τη χρήση τους ή τη δημιουργία κέντρων πληροφόρησης σχετικά με αυτές που θα εξυπηρετούν τους ενδιαφερόμενους οικονομικούς φορείς ή ιδιώτες. Τα θέματα αυτά μπορούν να θιγούν, ανάλογα με την περίπτωση, στο πλαίσιο ειδικών αναλύσεων.

Ο ακριβής στόχος της εν λόγω πρότασης, όπως εξάλλου υπογραμμίζει το αξιότιμο μέλος, είναι η καθιέρωση διαδικαστικών κανόνων που θα επιτρέψουν την έγκαιρη πληροφόρηση και την ενεργή συμμετοχή των εθνικών αρχών (κεντρικών ή περιφερειακών) στον προσδιορισμό των μελλοντικών κανονιστικών πρωτοβουλιών σχετικά με τις υπηρεσίες της κοινωνίας της πληροφορίας.

Η Επιτροπή θα συμμετάσχει επίσης στην ανάλυση μελλοντικών εθνικών σχεδίων σχετικά με τις υπηρεσίες της κοινωνίας της πληροφορίας. Στην ουσία, όπως δικαίως υπενθυμίζει το αξιότιμο μέλος, αντιπροσωπεύει ένα εξαιρετικά ποικίλο φάσμα δραστηριοτήτων όπως η τηλεδιδασκαλία, οι ηλεκτρονικές εκδόσεις, ο τουρισμός on line, το ηλεκτρονικό εμπόριο, παροχή επαγγελματικών υπηρεσιών εξ αποστάσεως, τα παιχνίδια και η διαδραστική ψυχαγωγία.

Αξίζει επίσης να σημειωθεί ότι, σύμφωνα με το άρθρο 11 της οδηγίας, η Επιτροπή θα υποβάλλει ανά διετία έκθεση στο Ευρωπαϊκό Κοινοβούλιο και την Οικονομική και Κοινωνική Επιτροπή σχετικά με την εφαρμογή της οδηγίας, η οποία θα συμπληρώνεται από την ετήσια δημοσίευση στην Επίσημη Εφημερίδα των ΕΚ στατιστικών για τις κοινοποιήσεις που θα λαμβάνονται βάσει της οδηγίας σχετικά με υπηρεσίες της κοινωνίας της πληροφορίας (πέραν εκείνων που αφορούν τα τεχνικά πρότυπα και προδιαγραφές των εμπορευμάτων).

Μετά την έγκριση της νέας αυτής τροποποίησης (τρίτης κατά σειρά) της οδηγίας 83/189/ΕΟΚ από το Κοινοβούλιο και το Συμβούλιο, η Επιτροπή θα είναι σε θέση να κινήσει τη διαδικασία κωδικοποίησης του συνόλου του κειμένου της μελλοντικής οδηγίας σύμφωνα με τα όσα ήδη πρότεινε όσον αφορά την κωδικοποίηση της ισχύουσας οδηγίας ((COM(96) 642 τελικό - ΕΕ C 78 της 12.3.1997. )), μετά τις δύο τροποποιήσεις που προηγήθηκαν.